Správa zo zahraničnej pracovnej cesty

1.  Účastníci ZPC
Ing. Jana Rovňanová, 
Adresa pracoviska : MŠVVaŠ SR, Sekcia vysokých škôl, vedy a techniky, Stromová 1,        813 30 Bratislava 
Pracovné  zaradenie : hlavný štátny radca
Ing. Jozef PITEL, CSc.
Adresa pracoviska : Elektrotechnický ústav SAV, Dúbravská cesta 9, 841 04 Bratislava 
Pracovné  zaradenie : samostatný vedecký pracovník 

2.  Zahraničná pracovná cesta
Štát, mesto : Belgicko, Brusel
Miesto : budova Rady Justus Lipsius, Rue Art Loi, BXL
Vykonaná v dňoch : 8.-9.9.2016
Účel cesty : Účasť na zasadnutí PS pre vesmír Rady EÚ
Spôsob jej financovania (cestovné,  pobytové náklady) : MŠVVŠ SR

3.  Rámcový program pobytu
Dňa 9.9.2016 sa po letnej prestávke konalo pod vedením Slovenského predsedníctva Rady EÚ (PRES) prvé zasadnutie PS pre vesmír. Najdôležitejším bodom rokovania bolo objasnenie situácie a stanovenie postupnosti krokov v príprave Európskej vesmírnej stratégie. 

4.  Stručný priebeh rokovaní

a) Popis problematiky

Program :
1.	Schválenie programu
2.	Využitie vesmírnych dát : Príspevok Spoločného výskumného centra EK (JRC)
3.	Aktualizácia pracovného programu Slovenského predsedníctva
4.	Európska vesmírna stratégia
5.	Aktualizácia medzinárodných vzťahov v agende Vesmír
6.	Komparatívna analýza služieb v oblasti nosičov pre satelity typu Sentinel
7.	Rôzne

b) Výsledky rokovania 

1.	Schválenie programu
Program bol schválený bez pripomienok.

2.	Využitie vesmírnych dát : Príspevok Spoločného výskumného centra EK (JRC)
-	Prezentácia JRC

Zástupca JRC pripomenul, že EÚ v súčasnosti spracováva údaje z 38 satelitov v rámci pozorovania Zeme( celkovo je vo vesmíre 7,5 tis. satelitov, z ktorých 200 pozoruje planétu Zem). Ako príklad uviedol, že pozorovania umožňujú o.i. sledovať zmeny ľudských sídiel, určiť zmeny v zalesnení „pľúc Zeme“ Brazílie, ale aj stavu povrchových vôd (rieky, jazerá, zdroje, napr. v oblasti Falúdža (Irak) došlo k zníženiu objemu povrchových vôd o 15-40 %. 
Niekde vodné plochy vznikajú (Tibetské plato), inde zanikajú (Izrael). JRC môže poskytnúť ČŠ dáta, ktoré možno využiť v oblasti poľnohospodárstva (napr. predpoveď úrody obilnín), mapovania - vrátanie aktualizácie máp(Africká mapa), monitoring, predpovede. V budúcnosti sa chce sústrediť na vodné zdroje a degradáciu objemu ornej pôdy. Pre Európu sú kľúčové satelity typu Sentinel, nakoľko tieto umožňujú nové aplikácie vrátane rýchlej produkcie obrazového materiálu. Zástupca JRC uviedol, že viac pozornosti bude v budúcnosti venovať navigácii a komunikácii, tieto služby sú zatiaľ využívané len málo, ako aj hľadať nové aplikácie. 
V diskusii IT poukázalo na skutočnosť, že okrem zvyšovania objemu dát je potrebné zvyšovať aj ich kvalitu. Práve JRC by malo v rámci svojich možností prispieť k zvyšovaniu kvality dát. 

3.	Aktualizácia pracovného programu Slovenského predsedníctva

PRES v rámci tria NL-SK-MT bude v agende Vesmír pokračovať v nasledujúcich oblastiach :
-	Hľadanie resp. posilnenie nových konštruktívnych partnerstiev EÚ, ESA, ČŠ
-	Podpora vesmírneho výskumu
-	Copernicus a Galileo
-	Príprava a implementácia Európskej vesmírnej stratégie
-	Podpora mladých výskumníkov, aj v rámci podujatí ako :
a)	19.7.2016 – Bratislavská deklarácia v rámci neformálneho stretnutia ministrov
b)	8.11.2016 – JRC podujatie v EP
c)	15.11.2016 – STOA míting v EP (vrátane zapojenia sa mladých výskumníkov v oblasti vesmírnych aktivít) 

Termíny zasadnutí PS pre vesmír : 23.9., 18.10.,18.11?, 3.11., 12.12.(spolu s RWP)

Zasadnutie ministerskej Rady pre konkurencieschopnosť (časť Vesmír - 29.11. predpoludním, časť Výskum – 29.11. popoludní)

4.	Európska vesmírna stratégia (EVS) : stav
-	Informácia EK
-	Informácia Európskej vesmírnej agentúry (ESA)
Na zasadnutí sa ako pozorovateľ zúčastnil aj zástupca ESA. 

EK v úvode svojho vystúpenia pripomenula európske vesmírne programy Copernicus (v prvej fáze do 11.12.2012 známy ako GMES) a Galileo, ktoré už považuje za vyzreté. Dátami z Copernica disponuje Spojené výskumné centrum (JRC) EK. 

Okrem kľúčových veľkých hráčov ako sú USA a Ruská federácia sa počas posledných 7 rokov vyprofilovala nová konkurencia v oblasti vesmírnych aktivít – Japonsko,India a Čína. Európsky priemysel v súčasnosti pokrýva cca tretinu globálneho sektora v oblasti vesmírnych aktivít. S cieľom zachovať vedúce postavenie EÚ v mnohých z vesmírnych aktivít. EK pripravila koncom roka 2015 pracovný dokument typu Roadmap  „A Space Strategy for Europe“. Tento dokument predstavuje rámec pre definovanie podmienok potrebných pre rozvoj trhu pre vesmírne aplikácie a služby s využitím dát z komerčných satelitov, dát z vedecko-výskumných vesmírnych misií v kombinácii s dátami získaných z pozemných zdrojov. Hlavné piliere EVS predstavujú : a) Implementácia a trhové využitie dát z programov Copernicus a Galileo, b) Nové možnosti pre trh založené na aplikáciách vesmírnych dát a technológií, c) Riadenie Európskej vesmírnej politiky, d) Zabezpečenie nezávislého prístupu do vesmíru (nosiče) a ďalšie. 

EK pripomenula, že k Roadmap vypísala v apríli 2016 verejné konzultácie, ktoré boli ukončené 12.7.2016. Po ich vyhodnotení EK relevantné pripomienky zapracuje do oficiálneho dokumentu typu „Oznámenie EK ...“. Treba zdôrazniť, že na EVS pracuje EK v úzkej spolupráci s ESA, ako implementačnej agentúre EÚ. Spoločná pracovná skupina ESA a EK po niekoľkých zasadnutiach pripravila návrh spoločného vyhlásenia (Joint Statement), ktoré má deklarovať záujem oboch subjektov dohodnúť sa o budúcej podobe EVS. Nakoľko interné procedúry ESA a EK nedovoľujú, aby dokument týkajúci sa EVS bol „spoločný“, každý subjekt pripraví svoj dokument / súbor dokumentov, ktoré budú mať „spoločný“ obsah a ciele. Keďže EK potrebuje pre spoločné vyhlásenie mandát od Rady, predstava je taká, že na zasadnutí PS pre vesmír Rady EÚ 23.9.2016 popoludní ČŠ prediskutujú text spoločného vyhlásenia. Za predpokladu, že k nemu nebudú výhrady, bude Coreperom 1 posunutý na niektorú z ministerských rád ako bod „A“ (schválenie bez diskusie). Návrh textu spoločného vyhlásenia bude postúpený MŠVVaŠ SR zo Stáleho zastúpenia SR pri EÚ v BXL (prípadne z prostredia ESA). Po jeho schválení v Rade EÚ uvoľní EK (College) finálny text „Oznámenia EK ...“ k EVS. Má sa tak stať 25. alebo 27. októbra 2016. Prvá diskusia v PS pre vesmír Rady EÚ je naplánovaná na 3. novembra 2016. Nie je vylúčené, že jedným z bodov Rady pre konkurencieschopnosť – časť Vesmír – 29.11.2016 (dopoludnia) bude práve diskusia ministrov k „Oznámeniu k EK ...“ k EVS.

Zástupca ESA (M.Praet) zdôraznil, že v otázke textu spoločného vyhlásenia ESA a EK je zhoda. Podľa interných postupov ESA prebehne 13.9.2016 k spoločnému vyhláseniu a EVS na PS Rady ESA diskusia. Do 23.10.2016 bude k spoločnému vyhláseniu ESA a EK známe formálne stanovisko generálneho riaditeľa ESA a ČŠ. Ak pôjde všetko podľa plánu (a v zhode s vyššie uvedeným postupom v Rade EÚ a v EK), Rada ESA na ministerskej úrovni by mala (svoj) „príslušný súbor dokumentov“ k EVS schváliť na zasadnutí v Lucerne (SWIS) 1.-2. decembra 2016.  

Záver
Z vyhlásení EK a ESA vyplýva, že v otázke návrhu textu spoločného vyhlásenia k EVS panuje  zhoda (t.j. medzi EK a ESA). Za kľúčový krok v súčasnosti považujeme rokovanie k návrhu spoločného vyhlásenia na PS pre vesmír Rady EÚ (23.9.2016) a PS Rady ESA (13.9.2016). Ak k textu nebudú výhrady, nič nebráni tomu, aby bol text prostredníctvom Coreperu 1 postúpený ako bod „A“ na schválenie ľubovoľnej formácii Rady EÚ. Následne 25. alebo 27. októbra College EK uvoľní príslušné „Oznámenie EK ...“ k EVS pre orgány Rady (PS pre vesmír) a podobne Rada ESA svoj „súbor dokumentov“ k EVS. Podstatné je, že hoci dokumenty EK a ESA nebudú „úplne rovnaké“, budú plne prijateľné pre oba subjekty.

5. Aktualizácia medzinárodných vzťahov v agende Vesmír
   - Prezentácia EK

EK vedie v oblasti medzinárodnej spolupráce v agende Vesmír dialóg v Čínou. Hoci v roku 2012 bol dosiahnutý konsenzus, ďalšia diskusia je pomalá a nepriniesla žiadne nové výsledky. EK by chcela mať prístup k čínskym dátam pre potreby krízového manažmentu a globálneho pozorovania výmenou za dáta systémov GEOS, EUMETSAT, CMA, CNSA, NSOAS. V oblasti pozorovania Zeme existuje spoločná spolupráca EU-ESA-Čína v rámci programu Dragon v 8 segmentoch. Za účelom prehĺbenia diskusií EK plánuje zriadiť pre svojho zástupcu v Pekingu sídlo.

EK má ďalej záujem prehĺbiť program Copernicus s tretími krajinami, a to najmä aktiváciou segmentu „Krízového manažmentu v prípade núdze“. Záujem majú India, Čína, Kolumbia, Austrália. India však nie je celkom otvorená pre odovzdávanie / výmenu údajov. 

V rámci hospodárskej diplomacie Bolívijský minister zahraničných vecí počas návštevy BXL navrhol, aby EK usporiadala seminár k aplikácii vesmírnych dát pre Andské krajiny.

6. Komparatívna analýza služieb v oblasti nosičov pre satelity typu sentinel
   - Informácia EK

Pôvodný harmonogram vypustenia satelitov pre program Copernicus (5P – okt 2016, 2B – marec 2017, 3B – koniec r. 2017) bude zmenený, napr. 5P bude posunutý na marec resp. apríl 2017. Do procesu totiž vstupuje nový prístup a výška poistenia (čo a ako s ohľadom na cenu poistného). Jednotlivé fázy sú vzájomne zviazané a tvoria postupnosť, napr. aj s ohľadom na miesto a dĺžku uskladnenia satelitov.

7.	Rôzne

-	PRES informovalo, že komisárka Bienkowska poslala odpoveď na spoločný list BG, CROA, CY, CZ, LV, LT, MT, PT RO a SI ohľadne ich iniciatívy „Targeted capacity-building measures in the future Strategy for Europe“ z 27.6.2016. Signatári poslali odpoveď SK PRES. Bude distribuovaná ČŠ v najbližšej dobe.

-	V hoteli Radison Blue v BXL sa bude v dňoch 26.-28. septembra konať brain storming k poslednému trojročnému pracovnému programu jednotlivých komponentov programu Horizont-2020 (všetky predchádzajúce pracovné programy boli dvojročné). 

-	IT pozýva na medzinárodnú konferenciu na vysokej úrovni, ktorá sa bude konať 24. októbra v Trente, na tému „Globálne vedecké a technologické výzvy“. Konferenciu organizuje Talianska vesmírna agentúra ako člen Medzinárodného aeronautického združenia. Zúčastnia sa najmä zástupcovia univerzít, ale údajne aj mnohí ministri. SR odporučila účasť MŽP SR.

-	C.Moedas, komisár pre výskum, inovácie a vedu bude 19.9. diskutovať s politikmi a vedcami na tému „Spolupráca v oblasti výskumu oceánov na diagonále sever – juh“.

-	Vo Vilnjuse (LT) sa bude v dňoch 22.-23. Októbra konať 50 podujatí v oblasti inovácií. 28.9. bude podujatie k „Využitiu vesmírnych dát vo verejných inštitúciách“. 

5.  Závery

Najdôležitejším bodom programu zasadnutia PS pre vesmír bola informácia EK a ESA o stave prípravy Európskej vesmírnej stratégie (EVS). Orgány Rady EÚ ako aj orgány Rady ESA budú pripomienkovať spoločné vyhlásenie ESA a EK, ktoré bude po schválení Radou EÚ a Radou ESA tvoriť východisko pre formuláciu príslušných dokumentov EVS (zo strany EK to bude dokument typu „oznámenie EK ...“, zo strany ESA to bude „súbor dokumentov“). Ak Rada EÚ schváli spoločné vyhlásenie pred 23.10., EK uvoľní príslušné oznámenie 25. alebo 27. októbra. Podobne Rada ESA. Zo strany EÚ bude teda kľúčové pripomienkovanie návrhu spoločného vyhlásenia na PS pre vesmír 23.9. na zasadnutí v BXL.
EK ďalej informovala o príspevku JRC v oblasti využitia vesmírnych dát, o aktualizácii medzinárodných vzťahov v agende Vesmír a komparatívnej analýze služieb v oblasti nosičov pre satelity typu Sentinel.
PRES určilo termíny zasadnutí PS a Rady pre konkurencieschopnosť – časti Vesmír a Výskum (29.11.2016).

6.   Prehľad prinesenej dokumentácie a miesto jej uloženia
Dokumenty prerokovávané na zasadnutí sú uložené u účastníkov cesty na MŠVVaŠ SR a na na Elektrotechnickom ústave SAV. 

7.   Osobitne vyhodnotený očakávaný prínos ZPC
Informácie, ktoré odzneli na zasadnutí SWP tvoria vstup pre ďalšie diskusie na PS Rady pre vesmír. Ich vyhodnotenie prispieva k formovaniu spôsobu vedenia predmetnej PS počas SK PRES.

8.    Spôsob zverejnenia výsledkov ZPC, prenos získaných informácií
MŠVVŠ SR (Sekcia vysokých škôl, vedy a výskumu), Ministerstvo dopravy, výstavby a regionálneho rozvoja SR a MŽP SR.

Nezverejňovať na internete.

Dátum : 12.9.2016

Správu vypracovali : Jozef Pitel a Jana Rovňanová,
                                     účastníci cesty

Správu schválil :   PhDr Marek Hajduk, PhD 
                                generálny riaditeľ Sekcie vysokých škôl, vedy a výskumu